钦定古今图书集成/理学汇编/学行典/第222卷 > 张孝子
## 钦定古今图书集成/理学汇编/学行典/第222卷 > 张孝子

按《重庆府志》：张孝子，逸其名。兵乱，孝子负其母游食
天下，十有二年。兵平，始负母南归。至笋溪时，水偶涨，
母曰：“吾以老惫，累吾子至此，今隔一带水，天将不使
吾见家乡乎？”仰天长叹，自跃赴江，孝子仓皇从之于
水，觉足下隐隐有石，载之得渡。孝子与母俱无恙，及
顾江中，乃一石牛也。今指渡处为卧牛滩。